དཔེར་ན་རི་བོང་རིགས་ཀྱི་རི་བོང་དང་།དེ་བཞིན་རི་བོང་རིགས་ཀྱི་རི་དྭགས་ཏེ།།རི་བོང་རིགས་ཀྱི་གླང་དང་རྟ་ཡི་རིགས།།དེ་བཞིན་རི་དྭགས་རིགས་ལ་བཞི་ཡོད་དེ།།གླང་དང་རྟ་ཡི་རིགས་ལའང་བཞི་བཞི་ཉིད།།དེ་འདྲའི་རིགས་ཀྱི་ཁྱད་པར་ཕྲ་མོ་རྣམས།།མཁས་པ་རྣམས་ཀྱིས་ཞིབ་ཏུ་བརྟག་ན་ཤེས།།མོ་ལ་མི་འདྲ་རིགས་ནི་མང་ན་ཡང་།།པད་མ་ཅན་གྱི་རིགས་དང་རི་མོ་ཅན།།དུང་ཅན་མ་དང་གླང་ཆེན་མ་ཡི་རིགས།།རྣམ་པ་བཞི་པོ་འདི་ལ་མ་འདུས་མེད།།པད་མ་ཅན་ནི་བུད་མེད་རིགས་ཀྱི་མཆོག།མཛེས་འཛུམ་བཞིན་དྭངས་ཕྲ་ལ་ལྡེམ་པའི་གཟུགས།།སྨེ་ཐིག་མེད་ཅིང་དཀར་བ་ངང་པའི་མདོག།གནག་སྣུམ་ཤིན་ཏུ་རིང་བའི་སྐྲ་དང་ལྡན།།རི་དྭགས་སྐྲག་པ་བཞིན་དུ་གཡོ་བའི་མིག།སྣ་ཡི་བུ་ག་ཆུང་ཞིང་སྨིན་མ་སྟུག།གཙང་མའི་གོས་དང་དམན་པའི་ཟས་ལ་དགའ།།མེ་ཏོག་ལ་སོགས་ཉུང་ངུའི་རྒྱན་ཙམ་འདོགས།།བྱམས་སེམས་ཆེ་ཞིང་དགེ་བའི་ལས་ཅན་ཏེ།།རང་གི་ཁྱོ་ལས་གཞན་ལ་ཆགས་པ་སྤངས།།འཇམ་ཞིང་ཟླུམ་ལ་རྒྱག་པ་མ་ཡིན་སྐེམ་མ་ཡིན།།གཡོ་བའི་མིག་དཀྱུས་པད་མའི་འདབ་ལྟར་ཡངས།།ཏིལ་གྱི་མེ་ཏོག་འདྲ་སྣ་དང་ལྡན།།ཁ་དོག་སྣ་ཚོགས་བཀྲ་བའི་གོས་གྱོན་ཞིང་།།མེ་ཏོག་སེར་པོའི་ཕྲེང་བ་འདོགས་པར་བྱེད།།རི་མོའི་རིགས་བྱེད་ཀུན་ལ་རབ་དགའ་ཞིང་།།ངོ་མཚར་ཅན་གྱི་གཏམ་རྒྱུད་ཉན་ལ་སྤྲོ།།ནེ་ཙོ་ལ་སོགས་བྱིའུ་ཆུང་སྣ་ཚོགས་བསྲེལ།།རྟག་ཏུ་བྱིས་པའི་ཚོགས་ཀྱིས་བསྐོར་ཞིང་གནས།།བྲིས་བའི་རི་མོ་བཞིན་དུ་གཟུགས་མཛེས་པ།།དེ་ཕྱིར་འདི་ལ་རི་མོ་ཅན་ཞེས་བརྗོད།།འཁྲིག་པའི་བདེ་ལ་འདུན་པ་ཆུང་བ་ཉིད།།ཁྱད་པར་གཞན་ནི་པད་མ་ཅན་དང་འདྲ།།སྐྱེ་གནས་ཟླུམ་ཞིང་ཟབ་ཏུ་སོར་བརྒྱད་དེ།།འདོམས་ཀྱི་སྤུ་ཉུང་དྭངས་པའི་ཟླ་མཚན་འབེབས།།ཨུ་ལོ་མ་ཀ་དང་ནི་རོ་ལྡན་མ།།བུད་མེད་རི་མོ་ཅན་གྱི་རིགས་ཡིན་ཅིང་།།གངྒྰ་ཀ་བེ་རི་དང་སི་ནྔྷུ་སོགས།།ཆུ་བོ་ཆེན་པོའི་འགྲམ་ཏུ་འབྱུང་བར་བཤད།།དུང་ཅན་མ་ནི་ཕྲ་ལ་རིང་བའི་གཟུགས།།མགྲིན་པ་ཀྱོག་ཅིང་སྣ་རྩེ་གྱེན་དུ་ཕྱོགས།།གདོང་པའི་དབྱིབས་རིང་མཛེས་པའི་ཁ་དོག་ལྡན།།སྣ་ཚོགས་ཁ་ཟས་ཡང་དང་ཡང་དུ་ཟ།།ཁྱིམ་དང་གཡོག་འཁོར་སྐྱོང་ལ་མཁས་པ་ཉིད།།